**Likumprojekta "Grozījumi Maksātnespējas likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Nepieciešams noteikt ziņu publicēšanu par fiziskās personas atbrīvošanas no parādsaistībām norisi maksātnespējas reģistrā, kā arī nodrošināt konsekventu ieviešamā regulējuma mijiedarbību ar fizisko personu maksātnespējas procesiem.  Paredzēts, ka likumprojekts "Grozījumi Maksātnespējas likumā" (turpmāk – likumprojekts) stāsies spēkā vienlaikus ar saistīto likumprojektu "Likums par fiziskās personas atbrīvošanu no parādsaistībām", kura spēkā stāšanās laiks tiks noteikts tā, lai nodrošinātu laiku fiziskās personas atbrīvošanas no parādsaistībām mehānisma praktiskai ieviešanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Maksātnespējas politikas attīstības pamatnostādņu 2016.−2020. gadam īstenošanas plāna[[1]](#footnote-2) 3.1.1. pasākums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Maksātnespējas politikas attīstības pamatnostādņu 2016.−2020. gadam īstenošanas plāna 3.1.1. pasākums paredz izvērtēt iespēju izstrādāt atvieglotu fiziskās personas maksātnespējas procesa regulējumu, kas būtu paredzēts fiziskajām personām, kurām nav hipotekāro kredītu un mantas, kā arī parādsaistību apjoms nav liels.  Minēto mērķu sasniegšanai ir izstrādāti vairāki likumprojekti, kas tiek virzīti vienlaicīgi ar šo, paredzot procedūru fiziskās personas atbrīvošanai no noteiktām parādsaistībām, kur citastarp paredzēta fiziskās personas atbrīvošanas no parādsaistībām publicitāte. Publicitātes nodrošināšana ir būtiska pašas fiziskās personas, tās kreditoru, kā arī trešo personu interešu aizsardzībai.  Ar Maksātnespējas likuma 12. pantu ir noteikts maksātnespējas reģistra darbības pamats. Maksātnespējas reģistrs ir daļa no Uzņēmumu reģistra informācijas sistēmas (valsts informācijas sistēma) un tās pārzinis un turētājs ir Latvijas Republikas Uzņēmumu reģistrs[[2]](#footnote-3). Neietekmējot Maksātnespējas likuma 12. pantā noteikto, fiziskās personas atbrīvošanas no parādsaistībām mērķis ir pietiekami līdzīgs Maksātnespējas likuma 3., 4. un 5. pantā noteiktajiem procesu mērķiem, lai arī fiziskās personas atbrīvošanas no parādsaistībām publicitāti nodrošinātu, izmantojot maksātnespējas reģistru. Turklāt tādējādi informācija par formālām procedūrām personas finanšu grūtību risināšanai būs pieejama vienuviet, tādējādi samazinot administratīvo slogu kreditoriem un sadarbības partneriem kopumā.  Taču pašreizējā redakcijā Maksātnespējas likuma 12. pantā nostiprinātais maksātnespējas reģistra mērķis un tajā ierakstāmās ziņas nav pietiekamas, lai bez grozījumiem varētu nodrošināt arī saistītajā likumprojektā "Likums par fiziskās personas atbrīvošanu no parādsaistībām" ietvertās procedūras publicitāti.  Līdz ar to, **likumprojekta 1. pantā** paredzētas izmaiņas Maksātnespējas likuma 12. pantā, to paplašinot atbilstoši likumprojekta "Likums par fiziskās personas atbrīvošanu no parādsaistībām" 8. pantā noteiktajam. Ņemot vērā grozījumu tehnisko sarežģītību, pants izteikts jaunā redakcijā kopumā.  Saistītā likumprojekta "Likums par fiziskās personas atbrīvošanu no parādsaistībām" 7. pantā citastarp iekļauts ierobežojums mehānisma piemērošanai, ja uz fizisko personu attiecināmi Maksātnespējas likuma 130. pantā noteiktie ierobežojumi. Ierobežojums noteikts, lai atturētu fiziskās personas no fiziskās personas atbrīvošanas no parādsaistībām izmantošanas, lai negodprātīgi izvairītos no saistību izpildes. Līdzīgi būtu nepieciešams noteikt attiecīgu ierobežojumu arī fiziskās personas maksātnespējas procesa piemērošanai.  Līdz ar to **likumprojekta 2. pantā** paredzēts papildināt Maksātnespējas likuma 130. pantu ar jaunu ierobežojumu fiziskās personas maksātnespējas procesa piemērošanai – kura pēdējo 10 gadu laikā pirms fiziskās personas maksātnespējas procesa pasludināšanas ir tikusi atbrīvota no parādsaistībām Fiziskās personas atbrīvošanas no parādsaistībām likumā noteiktajā kārtībā, neatkarīgi no tā, vai atbrīvošana no parādsaistībām vēlāk atcelta.  Ierobežojuma termiņš noteikts pēc analoģijas ar Maksātnespējas likuma 130. panta 3. punktu, tā kā ar saistītajā likumprojektā "Likums par fiziskās personas atbrīvošanu no parādsaistībām" paredzēto mehānismu vismaz sākotnēji būs piešķirta atbrīvošana no parādsaistībām. Tā kā fiziskās personas atbrīvošanas no parādsaistībām atcelšana paredzēta pēc būtības kā sankcija fiziskai personai par likuma prasībām neatbilstošu rīcību, 10 gadu termiņa darbība paredzēta neatkarīgi no tā, vai atbrīvošana no parādsaistībām vēlāk atcelta.  Paredzēts, ka likumprojekts stāsies spēkā vienlaikus ar saistīto likumprojektu "Likums par fiziskās personas atbrīvošanu no parādsaistībām", kura spēkā stāšanās laiks tiks noteikts tā, lai nodrošinātu laiku fiziskās personas atbrīvošanas no parādsaistībām mehānisma praktiskai ieviešanai. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Republikas Uzņēmumu reģistrs. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs fiziskās personas (parādniekus), kreditorus un citas fiziskās personas (parādnieka) rīcībā iesaistītās personas.  **Fiziskās personas (parādnieki).**  Likumprojekta 1. pants nodrošinās, ka fiziskās personas atbrīvošanas no parādsaistībām pieteikuma izskatīšanas laikā fiziskā persona (parādnieks) baudīs īslaicīgu[[3]](#footnote-4) aizsardzību no izpildes mehānismiem, kā arī apstāsies dažādu maksājumu pieaugums.  Vienlaikus jāvērš uzmanība, ka gan likumprojekta 1. pants, gan 2. pants ir vērsts uz paša parādnieka disciplinēšanu un kreditoru un citu iesaistīto personu interešu aizsardzību. Tādējādi šajā daļā likumprojekts šķietami rada negatīvu ietekmi uz fizisko personu (parādnieku). Taču būtiski uzsvērt, ka saistītā likumprojekta "Likums par fiziskās personas atbrīvošanu no parādsaistībām" mērķis ir ne tikai atbrīvot fizisko personu no parādsaistībām, bet arī veicināt maksātspējas atjaunošanu un finanšu pratības un līdzdalības ekonomiskajā vidē stiprināšanu. Minētais citastarp nozīmē arī kompleksus risinājumus, kas kopumā veicina fiziskās personas (parādnieka) spēju patstāvīgi un pilnvērtīgi darboties ekonomiskajā vidē.  Tamdēļ kopumā likumprojekta ietekme uz fizisko personu (parādnieku) būs pozitīva  **Kreditori.**  Likumprojekta 1. pants nodrošinās, ka kreditori iegūs publiski ticamu informāciju par fiziskās personas atbrīvošanu no parādsaistībām. Savukārt likumprojekta 2. pants sniegs lielāku aizsardzību kreditoriem, ka nedzēsto parādsaistību daļā fiziskā persona (parādnieks) vairāk būs motivēta izpildīt savas saistības uzreiz, jo tā nevarēs uzreiz piekļūt fiziskās personas maksātnespējas procesam.  Tādējādi likumprojekta ietekme uz kreditoriem būs pozitīva.  **Citas fiziskās personas (parādnieka) rīcībā iesaistītās personas.**  Ar citām fiziskās personas (parādnieka) rīcībā iesaistītajām personām jāsaprot tādas personas, kuras nav vai nav bijušas fiziskās personas kreditori, taču kādu apsvērumu dēļ ir ieinteresētas, lai fiziskā persona ievērotu tai noteiktos pienākumus. Likumprojekta 1. pants nodrošinās, ka šīs personas iegūs publiski ticamu informāciju par fiziskās personas atbrīvošanu no parādsaistībām. Savukārt likumprojekta 2. pants sniegs lielāku aizsardzību potenciālajiem sadarbības partneriem, ka, iesaistoties, piemēram, darījumdarbībā ar fizisko personu, tā vairāk būs motivēta izpildīt savas saistības uzreiz, jo tā nevarēs uzreiz piekļūt fiziskās personas maksātnespējas procesam.  Tādējādi likumprojekta ietekme uz citām fiziskās personas (parādnieka) rīcībā iesaistītām personām būs pozitīva. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam kopumā būs pozitīva ietekme uz tautsaimniecību un sabiedrības mērķgrupām, jo sniegs pilnvērtīgu informāciju gan tieši iesaistītajiem, gan netieši iesaistītajiem subjektiem, vienlaikus nodrošinot ilgtermiņa aizsardzību esošajiem un potenciālajiem kreditoriem, mudinot fizisko personu (parādnieku) apzinīgāk un zinošāk uzņemties saistības. Tamdēļ arī būs pozitīva ietekme uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem. Proti, fiziskā persona, kura būs atjaunojusi savu finansiālo stāvokli, būs vairāk pirktspējīga. Savukārt, ja kāds no minētajiem uzņēmumiem būs tāds, kuram būs bijušas prasījuma tiesības pret fizisko personu, tam būs pamats pārstāt parāda piedziņu, tādējādi attiecīgi precizējot savu peļņas un zaudējumu aprēķinu, kā arī turpmāk koncentrējot savus resursus uz citām darbībām.  Likumprojekts nerada tiešu ietekmi uz Nacionālās attīstības plāna rādītājiem nedz makrolīmenī, nedz mikrolīmenī. Tomēr būtiski uzsvērt, ka likumprojektam ir sagaidāma neliela (jo likumprojekta mērķgrupu apmērs personu skaita un finanšu līdzekļu ziņā ir salīdzinoši neliels un tādējādi nespēj radīt būtisku ietekmi) un netieša ietekme uz vienu no Nacionālā attīstības plāna prioritātēm "Tautas saimniecības izaugsme"[[4]](#footnote-5), kas citastarp paredz izveidot izcilu uzņēmējdarbības vidi, optimāli samazinot administratīvo slogu, ēnu ekonomikas īpatsvaru tautas saimniecībā.  Tāpat fizisko personu skaits un to apgrozītie finanšu līdzekļi ir salīdzinoši nelieli, lai spētu radīt ietekmi uz konkurenci. Savukārt uz vidi, veselību un nevalstiskajām organizācijām likumprojekts vispār nerada ietekmi.  Likumprojekts nerada ietekmi uz administratīvo slogu. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | 1. **Likumprojekts "Likums par fiziskās personas atbrīvošanu no parādsaistībām"**– tajā noteiktas materiālās tiesību normas fiziskās personas atbrīvošanai no parādsaistībām. 2. **Likumprojekts "Grozījumi Civilprocesa likumā"** – lai nodrošinātu fiziskās personas atbrīvošanas no parādsaistībām atcelšanas izskatīšanu tiesā un zvērinātu notāru darbību uzraudzību. 3. **Likumprojekts "Grozījumi likumā "Par Latvijas Republikas Uzņēmumu reģistru""** – lai nodrošinātu maksātnespējas reģistrā ierakstāmo ziņu un ierakstīšanas kārtības precizēšanu. 4. **Likumprojekts "Grozījums likumā "Par iedzīvotāju ienākuma nodokli""** – nepieciešams grozījums, lai nodrošinātu, ka ienākums, kas gūts, personai tiekot atbrīvotai no parādsaistībām, netiek iekļauts gada apliekamajā ienākumā un netiek aplikts ar nodokli. Tādējādi parādniekam, kurš ir atbrīvots no parādsaistībām, nebūs jāaprēķina un jāveic iedzīvotāju ienākuma nodokļa (no kapitāla pieauguma) maksājums. 5. **Likumprojekts "Grozījums Uzņēmumu ienākuma nodokļa likumā" –** lai nodrošinātu, ka ar uzņēmumu ienākuma nodokli apliekamajā bāzē neiekļauj debitoru parādu summu, ja tā nav atgūta no debitora – fiziskās personas, kas Fiziskās personas atbrīvošanas no parādsaistībām likumā noteiktajā kārtībā ir atbrīvota no parādsaistībām. 6. **Likumprojekts "Grozījumi Notariāta likumā"** –paredzot apgabaltiesu kompetenci zvērinātu notāru darbības uzraudzībā nodot rajona (pilsētu) tiesām.   Visi minētie likumprojekti tiek virzīti vienlaicīgi. |
| 2. | Atbildīgā institūcija | Likumprojekts šo jomu neskar. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes ietvaros notikušas konsultācijas ar Latvijas Zvērinātu notāru padomi, Tieslietu ministrijas pastāvīgo darba grupu "Maksātnespējas regulējuma pilnveidošanas darba grupa", kurā pārstāvēta Latvijas Kredītņēmēju asociācija, biedrība "Latvijas Sertificēto maksātnespējas procesa administratoru asociācija", Latvijas Zvērinātu advokātu padome, Valsts ieņēmumu dienests, Latvijas Republikas Augstākā tiesa, Latvijas Zvērinātu tiesu izpildītāju padome, Ārvalstu investoru padome Latvijā, Latvijas Tirdzniecības un rūpniecības kamera, Latvijas Darba devēju konfederācija, Latvijas Finanšu nozares asociācija, Latvijas Brīvo arodbiedrību savienība, Ekonomikas ministrija un Rīgas apgabaltiesa, piedaloties arī Labklājības ministrijai, Maksātnespējas kontroles dienestam, kā arī konsultējoties ar Nodarbinātības valsts aģentūru un Latvijas Alternatīvo finanšu pakalpojumu asociāciju. |
| 2. | Sabiedrības līdzdalība projekta izstrādē | Likumprojekts izskatīts minētās darba grupas 2019. gada 14. jūnija sanāksmē. |
| 3. | Sabiedrības līdzdalības rezultāti | Minētās darba grupas sanāksmes ietvaros gūts darba grupas un citu klātesošo ekspertu konceptuāls atbalsts likumprojekta nepieciešamībai. Iebildumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, tiesas, Latvijas Republikas Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nerada ietekmi uz funkcijām un institucionālo struktūru.  Likumprojekta rezultātā nav nepieciešama jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

*Ozola 67046147*

*Liene.Ozola@tm.gov.lv*

v\_sk = 1761

1. Ministru kabineta 2016. gada 21. septembra rīkojums Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu". Pieejams: <https://likumi.lv/ta/id/284925-par-maksatnespejas-politikas-attistibas-pamatnostadnem-2016-2020-gadam-un-to-istenosanas-planu>. [↑](#footnote-ref-2)
2. Skat. likuma "Par Latvijas Republikas Uzņēmumu reģistru" 4.8 pantu; pieejams: <https://likumi.lv/ta/id/72847#p4.8>. [↑](#footnote-ref-3)
3. Saskaņā ar saistītā likumprojekta "Likums par fiziskās personas atbrīvošanu no parādsaistībām" 8., 12. un 17. pantā noteikto ietekme uz fizisko personu būs īslaicīga, tā kā pieteikumu par fiziskās personas atbrīvošanu no parādsaistībām zvērināts notārs izskatīs pēc tam, kad būs notecējis sešu mēnešu termiņš, kurā fiziskai personai būs pienākums apgūt finanšu pratības kursus. Vienlaikus norādāms, ka pieteikuma izskatīšanu var ietekmēt (to atlikt) kreditora celta prasība tiesā pret parādnieku. Izvērsts skaidrojums par minēto normu (18. pantu), kā arī tās samērības izvērtējums, atrodams saistītā likumprojekta "Likums par fiziskās personas atbrīvošanu no parādsaistībām" sākotnējās ietekmes novērtējuma ziņojuma (anotācijas) I sadaļas 2. punktā. [↑](#footnote-ref-4)
4. Nacionālais attīstības plāns, 80. un turpmākie punkti. Pieejams: <https://www.pkc.gov.lv/sites/default/files/inline-files/20121220_NAP2020%20apstiprinats%20Saeima_4.pdf>. [↑](#footnote-ref-5)